CELEX: 32021D0487
Language: sk
Date: 2021-03-22 00:00:00
Title: Rozhodnutie Rady (SZBP) 2021/487 z 22. marca 2021, ktorým sa mení a predlžuje rozhodnutie (SZBP) 2018/653 o zriadení skladovacej kapacity pre misie civilného krízového riadenia

23.3.2021   
               
               
                  SK
               
               
                  Úradný vestník Európskej únie
               
               
                  L 100/13
               
            
         ROZHODNUTIE RADY (SZBP) 2021/487
         z 22. marca 2021,
         ktorým sa mení a predlžuje rozhodnutie (SZBP) 2018/653 o zriadení skladovacej kapacity pre misie civilného krízového riadenia
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 28 ods. 1, článok 42 ods. 4 a článok 43 ods. 2,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:
         
                     (1)
                  
                  
                     Na účely operácií civilného krízového riadenia by mali byť splnené potreby rýchleho nasadenia a operačné požiadavky.
                  
               
                     (2)
                  
                  
                     Rada 26. apríla 2018 prijala rozhodnutie (SZBP) 2018/653 o zriadení skladovacej kapacity pre misie civilného krízového riadenia (1).
                  
               
                     (3)
                  
                  
                     Článok 6 rozhodnutia (SZBP) 2018/653 ustanovuje vykonanie preskúmania s cieľom posúdiť finančnú referenčnú sumu uvedenú v článku 4 ods. 1 uvedeného rozhodnutia považovanú za potrebnú na vybavenie žiadostí civilných misií v rámci spoločnej bezpečnostnej a obrannej politiky a zohľadnenie meniacich sa potrieb takýchto misií, iných operačných činností Únie a osobitných zástupcov Európskej únie. Takéto posúdenie vykonali vysoký predstaviteľ Únie pre zahraničné veci a bezpečnostnú politiku (ďalej len „vysoký predstaviteľ“) a Európska komisia. Výsledkom tohto preskúmania, ktoré prerokovali a odsúhlasili príslušné prípravné orgány Rady v decembri 2019 a januári 2020, bolo, že finančná referenčná suma sa nemusí revidovať.
                  
               
                     (4)
                  
                  
                     Vysoký predstaviteľ a Komisia v súlade s článkom 7 rozhodnutia (SZBP) 2018/653, v ktorom sa ustanovuje, že Rada môže rozhodnúť o predĺžení uvedeného rozhodnutia, odporučili vo svojej polročnej správe určenej Rade, aby sa rozhodnutie (SZBP) 2018/653 predĺžilo o 18 mesiacov vrátane šesťmesačného obdobia na administratívne a finančné uzavretie skladovacej kapacity zriadenej uvedeným rozhodnutím.
                  
               
                     (5)
                  
                  
                     Vysoký predstaviteľ a Komisia podniknú potrebné prípravné kroky pre budúci režim skladovania a najneskôr v júni 2021 predložia svoje prvotné odporúčanie Rade,
                  
               PRIJALA TOTO ROZHODNUTIE:
         
            Článok 1
            Rozhodnutie (SZBP) 2018/653 sa mení takto:
            
                        1.
                     
                     
                        V článku 3 sa vkladajú tieto odseky:
                        
                           „5.   Švédska agentúra pre nepredvídané udalosti v oblasti civilnej ochrany zaručuje plnú prevádzkyschopnosť skladu až do uplynutia platnosti tohto rozhodnutia. Na tento účel švédska agentúra pre nepredvídané udalosti v oblasti civilnej ochrany, veliteľ civilných operácií a príslušné útvary Komisie dohodnú podrobné súvisiace opatrenia.
                        
                        
                           6.   Prevádzkovateľ skladovacej kapacity zaručí hladké odovzdanie a prechod na budúci režim skladovania podľa pokynov veliteľa civilných operácií a príslušných útvarov Komisie.“
                        
                     
                  
                        2.
                     
                     
                        V článku 4 sa odsek 1 nahrádza takto:
                        
                           „1.   Finančná referenčná suma na vykonávanie tohto rozhodnutia počas obdobia 54 mesiacov odo dňa uzavretia dohody uvedenej v odseku 3 je 46 197 384,22 EUR.“
                        
                     
                  
                        3.
                     
                     
                        Článok 7 sa nahrádza takto:
                        
                           „Článok 7
                           Nadobudnutie a uplynutie účinnosti
                           Toto rozhodnutie nadobúda účinnosť dňom jeho prijatia. Jeho účinnosť uplynie 54 mesiacov odo dňa uzavretia dohody uvedenej v článku 4 ods. 3.“
                        
                     
                  
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Bruseli 22. marca 2021
            
               
                  Za Radu
               
               
                  predseda
               
               J. BORRELL FONTELLES
            
         
         
            (1)  Ú. v. EÚ L 108, 27.4.2018, s. 22.